उपायुक्त कुल्लू ने बताया कि मनाली राष्ट्रीय उच्च मार्ग भू-स्खलन के कारण अवरूद्ध है और इस मार्ग को खोलने के लिए युद्धस्तर पर कार्य चल रहा है। भारी बारिश से नदियों में जल स्तर बढऩे के साथ ही गाद भी बढ़ गयी है। इसका असर बिजली उत्पादन पर पड़ रहा है। सतुलज नदी जलग्रहण क्षेत्र में भारी वर्षा से सतलुज नदी में गाद का स्तर इतना बढ़ गया है कि नदी पर बनी 1500 मेगावाट की नाथपा झाकड़ी पनविद्युत परियोजना, 1000 मेगावाट की कड़छम वांगतू पनविद्युत परियोजना और 412 मेगावाट की रामपुर पनविद्युत परियोजना में बिजली उत्पादन ठप हो गया है। जानकारी के मुताबिक सतलुज नदी में गाद का स्तर 20 हजार पीपीएम से ऊपर पहुंच गया है। इसके चलते इन तीनों ही बड़ी परियोजनाओं में बिजली उत्पादन बंद कर दिया गया है ताकि टरबाईन को कोई नुकसान न हो। अब इन बिजली परियोजनाओं में फिर से उत्पादन शुरू होने के लिए गाद का स्तर 5 हजार पीपीएम से नीचे आना जरूरी है। इन 3 बड़ी पनविद्युत परियोजनाओं में बिजली उत्पादन ठप हो जाने से देश के 9 उत्तरी राज्यों हिमाचल, पंजाब, हरियाणा, दिल्ली, जम्मू-कश्मीर, उत्तर प्रदेश, राजस्थान, उत्तराखंड और चंडीगढ़ में बिजली आपूर्ति प्रभावित होगी। बिजली उत्पादन ठप होने से हिमाचल को हर रोज रॉयल्टी के रूप में करोड़ों रुपए का नुकसान हो रहा है।